SKRIFTLIG FORESPØRGSEL E-0744/01

af François Bayrou (PPE-DE) til Kommissionen

(9. marts 2001)

Om: Den Europæiske Udviklingsfond og sundhedspolitikken

Under henvisning til dels de nye aftaler mellem AVS og EU, som blev undertegnet den 23. juni 2000 i Cotonou, og dels de midler, der står til rådighed under den 9. EUF (13 800 mio. euro), samt til den resolution, som blev vedtaget på den seneste samling i Rådet (udviklingssamarbejde) den 10. november 2000 vedrørende overførbare sygdomme og fattigdom, er det ubestrideligt, at Kommissionen og Rådet fortsætter deres politik for støtte fra den Europæiske Union og dens medlemsstater til AVS-landene, navnlig inden for offentlig sundhed.

Skønt det er vigtigt at stille midler til rådighed til bekæmpelse af overførbare sygdomme som f.eks. aids, bør det ikke ske på bekostning af de store endemiske sygdomme, som desværre stadig er udbredte i mange afrikanske lande. Kan Kommissionen i denne forbindelse oplyse omfanget af den støtte, der ydes til visse institutioner, som er anerkendt for deres indsats mod handicap som blindhed (f.eks. IOTA, Afrikas tropiske øjeninstitut, hvis hovedsæde er i Bamako, Mali), navnlig efter opløsningen af organisationen for samarbejde og koordinering af bekæmpelsen af store endemiske sygdomme?

Svar afgivet på Kommissionens vegne af Poul Nielson

(16. maj 2001)

Kommissionen anerkender betydningen af at opretholde et højt støtteniveau til den offentlige sundhedspolitik i AVS-landene i Afrika, Vestindien og Stillehavet, og der bakkes fortsat kraftigt op omkring sundhedspolitikken, og Kommissionen har inkluderet fattigdomsbekæmpelsen med særlig fokus på helbred og uddannelse blandt sine prioriteter for 2002. Kommissionen regner med, at mange AVS-lande vil udpege sundhedsområdet som en prioritet i forbindelse med programplanlægningen for midlerne til den 9. EUF (Den Europæiske Udviklingsfond).

Kommissionen accepterer princippet om, at øget indsats mod de mere udbredte overførbare sygdomme, herunder human immundefekt-virus/erhvervet immundefekt syndrom (HIV/AIDS), ikke må ske på bekostning af den generelle sundhedspolitik og bekæmpelsen af endemiske sygdomme, herunder navnlig i Afrika. Størstedelen af fællesskabsstøtten på sundhedsområdet, AIDS-bekæmpelse og støtte direkte til befolkningen søger at fremme nationale bestræbelser på at styrke sundhedssystemerne, og det vil også være tilfældet i fremtiden.

Fællesskabet finansierer forskellige initiativer, der beskæftiger sig med overførbare sygdomme og den invalidering, som disse sygdomme kan forårsage. Kommissionen støtter programmet til bekæmpelse af onchocerkiasis og programmet til bekæmpelse af blindhed. Sidstnævnte program omfatter støtte til omstruktureringen af IOTA (det afrikanske institut for tropiske øjensygdomme) som en selvstændig organisation, der er

tilknyttet Malis sundhedsministerium. Kommissionen anser sammenlægningen af IOTA's moderorganisation OCCGE (Organisation de Contrôle des Grandes Endémies) med dens engelsksprogede modstykke, som har fået navnet WAHO (West-African Health Organisation) som et fornuftigt skridt. Fællesskabet støtter ligeledes tiltag, der tager sigte på at styrke regionalt samarbejde inden for den offentlige sundhedssektor. Eksempler herpå i Vestafrika omfatter ARIVA-projektet (til fremme af immuniseringsuafhængighed i 10 lande), APPA-projektet (styrkelse af lægemiddeludviklingspolitikken i 22 lande) og ASURE (støtte til det vestafrikanske epidemiologiske overvågningsnetværk). Kommissionen regner med, at denne form for regional støtte vil fortsætte under den 9. EUF.